„Ваканция, ура!“ – парад-коцерт на училищни оркестри

Училищният оркестър е символ на своето училище и събирателен образ на чувството за гордост на неговите възпитаници. Празничните шествия и дори репетициите в двора на училището събират възхищението на общността и са достойни за нашите аплодисменти, защото със звуците на марш, изпълняван с вдъхновение от ученици, за всички е ясно – в града идва празник!

Това лято, от 4 до 7 юли в Банско официално ще празнуваме началото на лятната ваканция. Фанфарни и духови ученически оркестри и мажоретни състави ще върнат в града безгрижния дух на ученическите години, в които думата ваканция се пише с главна буква.

„Ваканция, ура!“ 2024 е второто издание на ***Фестивал на училищните оркестри***. Той се организира от Асоциация Фестивалите в България, с подкрепата на Община Банско и Национален фонд „Култура“. Училищните оркестри служат не само за популяризиране на любителското музикално творчество в училищния живот, но и за превенция на явления, които му вредят. Със своите маршове и оркестрови композиции участниците не просто ще представят добрата традиция на училищния оркестър, а ще покажат пред общественото и институационно внимание положителните практики и ползите за младежите и обществото от подкрепа за училищните оркестри.

/*В потвърждение на тази концепция, проучването на музиковеда д-р Галя Грозданова за историята на военните оркестри в България, е показало, че те са мост за навлизането на музикална култура в България. Те са възприемани като оркестрите на народа и стават основа на българската музикална култура и образование от Възраждането до наши дни./*

Вярваме, че Фестивалът на училищните оркестри ще допринесе за изграждане на действащ модел за възраждане на традицията на училищните оркестри, за подкрепа на работата на музикалните педагози, работещи с децата и младежите в училищните оркестри и за създаване на партньорска мрежа с цел обмен на добри практики с организации, които подкрепят развитието на училищните оркестри.

Ето и малко от атмосферата на миналото издание на „Ваканция, ура!“

<https://www.youtube.com/watch?v=lgw2snAQ9CE>

*Фестивал на училищните оркестри се реализира с финансовата подкрепа на Национален фонд „Култура“, по програма „Любителското изкуство“ 2023*